Id-Difiża ta' Bojan Cmelik, l-allegat qattiel tal-imprenditur Hugo Chetcuti, saħqet li l-professjonisti mediċi li trattaw il-ġrieħi ta' Chetcuti kienu responsabbli wkoll għall-mewt ta' Chetcuti. Illum kompla jgħaddi ġuri Cmelik li qed jiġi akkużat bil-qtil ta' Chetcuti fl-2018. L-avukat tad-Difiża Simon Micallef Stafrace qal li mix-xhieda li sema', irriżulta li t-tielet ġerħa ġo Chetcuti nstabet tard wisq u li kien hemm dewmien twil sakemm ġie operat l-imprenditur. Hu argumenta li d-Difiża ma kinitx se tiġġieled kontra l-evidenza li l-akkużat irreżista l-arrest jew li kellu fil-pussess tiegħu arma ppuntata mingħajr permess imma xtaq li jindirizza l-akkuża ta' omiċidju. Micallef Stafrace kompla jgħid li l-ġurija semgħet il-fatti tal-każ imma qal li kien hemm problema fil-fatti. Hu sostna li l-fatti għandhom ikunu interpretati fil-kuntest tal-akkuża. B'referenza għax-xhieda li kienu fuq il-post u għall-filmat tal-kameras tas-sigurtà, Micallef Stafrace qal li l-professjonisti ddikjaraw li Chetcuti miet b'kawża ta' septicaemia. Minħabba dan, hu qal li l-istess professjonisti jridu jġorru parti mill-mewta ta' Chetcuti. Hu rrimarka li l-liġi għandha pieni anqas ħorox għal offiżi anqas serji minn omiċidju. Hu semma l-eżempju tal-ikkawżar ta' ġrieħi gravi li jwassal għall-mewt u meta jmut individwu b'kawża ta' inċident u mhux b'kawża tal-offiża. Micallef Stafrace qal lill-ġurija li huwa importanti li wieħed jistaqsi jekk dawn il-kumplikazzjonijiet mill-professjonisti kellhomx parti fil-mewt ta' Chetcuti. Ir-risposta tal-Prosekuzzjoni hija mistenna t-Tnejn filgħaxija. L-avukati Kevin Valletta u Maria Francesca Spiteri mexxew il-Prosekuzzjoni f'isem l-Uffiċċju tal-Avukat Ġenerali.